Ide o súčasť akcií na podporu účasti Slovákov na májových eurovoľbách, ktoré pripravuje Kancelária EP na Slovensku.
"Vytvorí nám to obraz nielen o tom, koho by si stredoškoláci zvolili, ale hlavne o tom, aký by bol asi záujem zúčastniť sa na týchto voľbách. Bude sa to konať v priebehu marca - začiatku apríla, následne výsledky tejto simulácie vyhodnotíme," uviedol v pondelok pre TASR riaditeľ Kancelárie EP na Slovensku Robert Hajšel.
Súčasťou kampane EP je aj iniciatíva Tentoraz idem voliť, ku ktorej sa dosiaľ pripojilo 6700 Slovákov. Ide o angažovanú formu spolupráce s občanmi, ktorým záleží na budúcnosti Únie. "Európsky parlament sa rozhodol klásť dôraz na kampaň medzi občanmi, dobrovoľníkmi, aktivistami, aby oni sami tvorili a sieťovali ďalších ľudí a tým pádom dostávali dôveryhodným spôsobom viac a viac do povedomia to, o čom je Európsky parlament a o čom sú tieto voľby," priblížil Hajšel počas semináru pre regionálnych novinárov a študentov žurnalistiky v Košiciach.
Slováci si budú voliť do EP svojich 14 zástupcov v sobotu 25. mája. Vo voľbách pred piatimi rokmi bola na Slovensku v rámci celej EÚ najnižšia účasť, keď dosiahla iba 13 percent. Spomedzi mladých Slovákov vo veku 18 až 24 rokov prišlo voliť len šesť percent.
Nadchádzajúce voľby sú podľa Hajšela veľmi dôležité z viacerých hľadísk. "Jednak, keďže EÚ čelí mnohým výzvam, ktorých riešenie nie je možné v rámci jedného štátu, ale iba na základe koordinovaného postupu a spolupráce medzi štátmi a inštitúciami EÚ. Takisto kvôli tomu, že čelíme rozmachu rôznych extrémistických a radikálnych hnutí, ktoré neprichádzajú so žiadnymi konštruktívnymi riešeniami, iba s kritikou. Samozrejme, je tu aj to, že v doterajších voľbách sme čelili postupnému úpadku, čo sa týka volebnej účasti," povedal šéf Kancelárie EP na Slovensku.